Boer sterf in noodlottige Pta-botsingMartin van Eeden. Foto: Verskaf Martin van Eeden (42), ŉ mielieboer van die Zusterstroom-omgewing, noordoos van Bronkhorstspruit, is Dinsdagoggend dood toe ŉ bussie vol leerders van ŉ skool met spesiale behoeftes teen sy bakkie gebots het. Die botsing het omstreeks 07:10 op die R25 buite Bronkhorstspruit plaasgevind. Die bussie, ŉ minibustaxi, het 24 gestremde leerders na hul skool geneem toe die botsing plaasgevind het. Dirk Kitching, Van Eeden se vriend wat saam met hom boer, het Woensdag aan Maroela Media gesê hy was kort ná die ongeluk op die toneel nadat hy sy en Van Eeden se kinders by hul skool in Bronkhorstspruit afgelaai het. Die bestuurder van die minibustaxi het Van Eeden se bakkie vermoedelik op ŉ blinde hoogte, net ná ŉ opdraande verbygesteek en Van Eeden se bakkie op sy regterdeur getref toe die taxi vermoedelik vir ŉ aankomende voertuig uitgeswaai het. Van Eeden se bakkie en die taxi het ná die botsing gerol. Hy is op die toneel dood verklaar saam met ŉ meisie wat in die bussie was. Twee van die leerlinge was in ŉ kritieke toestand en een van hulle moes met ŉ Netcare 911-helikopter na ŉ hospitaal in Johannesburg geneem word. Die res van die kinders het geringe tot matige beserings opgedoen. Die taxibestuurder is ook beseer en is na ŉ nabygeleë hospitaal geneem vir behandeling. Die meisie se naam en die naam van die skool is nog nie bekend gemaak nie. Kapt. Marissa van der Merwe, polisiewoordvoerder, het aan Maroela Media gesê die polisie ondersoek ŉ saak van strafbare manslag. Niemand is nog in verband met die voorval in hegtenis geneem nie. Van Eeden laat sy vrou, drie kinders, ouers en twee broers agter. Sy begrafnisreëlings is nog nie getref nie.